Caingean arna tabhairt an 31 Márta 2023 – An Coimisiún Eorpach v Ríocht na hÍsiltíre
(Cás C-213/23)
Teanga an cháis: an Ollainnis
Páirtithe
Iarratasóir: an Coimisiún Eorpach (ionadaithe: P.-J. Loewenthal agus U. Małecka, Gníomhairí)
Cosantóir: Ríocht na hÍsiltíre
An t-ordú atá á lorg
Iarrann an Coimisiún ar an gCúirt Bhreithiúnais:
a chinneadh gur sháraigh Ríocht na hÍsiltíre a hoibleagáidí faoi Airteagal 17 de Threoir (AE) 2019/10241 ó Pharlaimint na hEorpa agus ón gComhairle an 20 Meitheamh 2019 maidir le sonraí oscailte, agus maidir le faisnéis ón earnáil phoiblí a athúsáid, nár ghlac sí na forálacha reachtaíochta, rialúcháin agus riaracháin is gá chun an Treoir sin a chomhlíonadh agus nár chuir sí na bearta sin in iúl don Choimisiún láithreach;
a ordú do Ríocht na hÍsiltír cnapshuim a íoc leis an gCoimisiún a chomhfhreagraíonn don mhéid is airde den dá shuim a leanas: (i) ráta laethúil i suim EUR 13 900, arna iolrú faoin líon laethanta idir an lá i ndiaidh don spriocdháta trasuí arna leagan síos i dTreoir (AE) 2019/1024 dul in éag agus an lá a chuirtear deireadh leis an sárú, nó, i gcás nach gcuirtear deireadh leis, an lá a fhógrófar an breithiúnas sa chás seo; nó (ii) íos-chnapshuim i suim EUR 3 892 000;
i gcás go bhfuil ann fós don sárú arna chinneadh faoi Phointe 1 ar an lá a fhógrófar an breithiúnas sa chás seo, a ordú do Ríocht na hÍsiltíre íocaíocht phionósach i suim EUR 75 060 in aghaidh an lae a íoc leis an gCoimisiún ón lá a fhógrófar an breithiúnas sa chás seo go dtí an lá a chomhlíonfaidh an Ballstát sin a oibleagáidí faoin Treoir;
a ordú do Ríocht na hÍsiltíre na costais a íoc.
Saincheisteanna dlí agus príomhargóintí
Faoi Airteagal 17(1) de Threoir (AE) 2019/1024, bhí ar na Ballstáit, faoin 17 Iúil 2021 ar a dhéanaí, na bearta is gá a ghlacadh chun an Treoir sin a thrasuí agus sin a chur in iúl don Choimisiún.
Sháraigh Ríocht na hÍsiltíre a hoibleagáidí faoin bhforáil sin sa chaoi nár ghlac sí, faoin spriocdháta, na bearta trasuí is gá nó, ar aon chaoi, níor cuireadh in iúl láithreach don Choimisiún iad.
____________
1 IO 2019 L 172, lch. 56.